khistorydata/jeongjo-sjw-relations huggingface dataset:
정조 18년 · 목
卯時具軍服乘馬出行宮挾輦則駕前別抄先廂則壯勇大將率鄕步軍一哨齋殿前作門環衛待禁營鄕軍追到相連環衛後廂則禁將率鄕軍二哨又都領禁軍而本陣馬兵自華城落後其餘挾輦軍五十名先詣五十名追後待令壯勇衛一百人善騎隊一百名使之隨詣信地與駕前駕後禁軍攔後馬兵結陣於名其信地壯勇衛善騎隊則龍珠寺西邊洞口駕前則洞口內三巨里駕後則古西門大路越橋川邊禁軍則培養橋邊酒幕前路攔後馬兵則防築前路又命壯勇營鄕軍一哨先詣華城踰培養峙命閣臣承史外皆下馬步隨詣園所下馬入齋室改具其淺淡服親押香祝乘籃輿詣紅箭門外降輿就版位行再拜禮詣丁字閣將三上香之際予不覺摧咽臆塞僅僅成禮大祝副校理魚用謙進讀祝文亞獻官領府事蔡濟恭終獻官判府事朴宗岳以次行禮如儀予將詣園上奉審諸臣齊進迭扶樂性濟恭曰此存亡之秋也臣等當背負矣將還下諸臣進步輿却之爲諸臣所扶纔下園乃乘步輿還御齋室
정조 18년 · 강
召見藥院諸臣大臣閣臣于齋室藥院都提調洪樂性提調徐有防領府事蔡濟恭判府事朴宗岳右議政金憙閣臣鄭民始徐鼎修徐龍輔尹行任徐榮輔南公轍
정조 18년 · 목
諸臣請對竝召見樂性等曰俄者下情罔措之狀實不能盡達矣仍請率醫官入診醫官周命新請進童便交感茶予曰膈氣猶未快下童便調蘇合元更進而次進交感茶好矣樂性等曰日勢尙早齋室房舍不便於調攝伏願還御本府行宮焉諸臣仍力請不已予曰留此一宿少伸瞻依之忱卿等勿復言
정조 18년 · 목
乘輿出齋室將遍審局內諸麓及新定大巢命閣臣尹行任徐榮輔承旨李勉兢安城郡守曺允植隨後又命閣臣鄭民始徐有防徐鼎修徐龍輔南公轍訓將趙心泰承旨李儒敬往待於新定火巢由靑龍邊岡麓登講武堂後麓看審形局仍遵岡脊而行登城隍山主峯審龍珠寺後小菴子所在處遂迤下自安寧里宋俊載舊山路由禿芝村後審視新定火巢民始等皆已來待矣仍命與隨後諸臣皆乘馬以從由大路至昨年補土處地名武侍郞謂心泰曰此是曺允植所補土乎心泰曰然矣此處舊爲溪水所齧年久漸圮允植看檢補土所補處其高爲十餘丈矣予曰補土役事予亦聞知而猶不料其至此之大其功誠不小矣仍下武侍郞麓由大王橋登舊鄕校基看審謂民始等曰此地形局甚佳矣仍召園司趙景鎭謂曰爾爲園官之後尙未見面故特爲召見矣仍前至祭井看審謂允植曰井邊水道似不便更爲商量善處可也謂心泰曰今日看審局內由左而右無處不到而新種樹木幾皆鬱密此後則植木一款更不當費力矣時日勢將暮乃還入齋室
정조 18년 · 강
命本園守僕以下依例施賞
정조 18년 · 목
敎曰本園守僕守護軍令該曹依例施賞其中最久隨行守僕朴景仁劉俊成帖加成給庫直金在勤效勞最多亦爲帖加成給陞差守僕此後依太廟守僕例守僕諸人中可堪者兼差太廟守僕宮守僕香室守僕通禮院書員及熟手等亦令該曹施賞園所植木監官盧大喆牌將安仁文木布亦爲從優施賞今日駕過里中園底居民中亦爲最附近而安寧里民戶之在火巢內者今年除雜役事分付本府擧行形止狀聞事下諭于本府留守處○守僕以下各木一疋案山直等各布一疋依例磨鍊植木監官盧大哲牌將安仁文各木三疋布二疋從優磨鍊自戶曹題給
정조 18년 · 강
命明日分試本邑儒武
정조 18년 · 목
敎曰明日還抵行宮後邑內儒生試取於壯南軒而試官領府事隨駕文任堂上檢校閣臣入直玉堂爲之邑內園底武士柳葉箭一巡試取於得中亭而試官本府留守兵判訓將行首別軍職宣傳官爲之而文所則命官文任先詣武所則訓將先詣整齊以待別軍官親軍衛同爲許赴入防步軍三哨還宮後令留守試放狀聞事分付
정조 18년 · 강
命隨駕軍校還宮後試射放
정조 18년 · 목
敎曰爲伸誠禮俶裝命駕而軍兵之達夜作行若已之勞還宮後衛內各營軍校柳銃各試一巡取一中以上衛外取二中以上事分付
정조 18년 · 강
命禮房承旨李冕膺大祝魚用謙加資園司趙景鎭金魯敬幷施陞品之典
정조 18년 · 목
敎曰精神索然未及下敎而豈可踰日乎禮房承旨李冕膺典祀官兼大祝魚用謙竝加資園司令趙景鎭四品職待窠調用令金魯敬陞敍
정조 18년 · 강
命陪從百官皆於培養峙外留駐經夜仍飭兵判畿伯各別戒火
정조 18년 · 강
命自園所洞口至崇禮門捧上言
정조 18년 · 강
召見承旨徐榮輔李羽晉于齋室
정조 18년 · 목
予謂榮輔等曰本府鼓吹前排大旗手等施賞依例爲之之意分付畿伯又曰安寧里居民除役事才下傳敎使留守問于曺允植其中擇其當除役者施行可也
정조 18년 · 강
還次水原府試本府儒武
정조 18년 · 목
具軍服出齋室乘馬挾輦則駕後禁軍壯勇外使率別軍官及本府馬步軍五里亭爲先廂次訓將率攔後馬兵次壯勇大將率善騎隊一哨俱爲先廂禁將率禁軍陣及駕前別抄爲後廂其餘壯營京鄕步軍禁營鄕軍將領率領從便作行予行至培養峙下馬留連良久命承旨李儒敬招山下居民問城隍山後峯峯名乘馬至水原府壯勇外使留守李命植率別軍官親軍衛入防軍箚駐於得中亭之右路壯勇內使率各將領旗鼓相向箚駐於左路予由轅門御得中亭內外使以下內外營將領以軍禮隨班參現仍設試場文試官及武試官武擧子行禮如儀命承旨徐榮輔整齊儒生於壯南軒庭以沛巿多公侯相爲賦題命文試官奉御題詣壯南軒懸揭儒生行禮如儀
정조 18년 · 목
捧券訖命試官蔡濟恭等考券取二人敎曰水原邑內儒生試取賦三下進士閔榮祖直赴殿試草三下生員申光軾給二分仍召見閔榮祖問曰爾之科工幾何榮祖曰做賦千餘首矣命製進進退賦一句榮祖製進曰微名忝於桂籍聖恩頌於楓階又問曰爾之族黨有顯者乎榮祖曰無之而臣祖洙彥爲正言矣濟恭曰諸試券中有以萬無三台作對者萬無云者莫曉其意而一提學所謂俚語云者良然矣士習萬萬可駭如此之類拆名示警恐好矣許之乃林勉喆試券也予謂民始曰此作甚駭然出給該儒生後無敢如是之意嚴飭可也謂濟恭曰城址明將看審而今日自大路迤入得中亭見其樹旗處則直爲穿過北里之中若是則北里人家將多毀撤已爲可惜且距得中亭不過一帿場眞所謂正墻面予意則城址比今樹旗處稍令廣闊似好濟恭曰聖敎至當本府長物只有北里今若撤毀豈不重難守城雖嫌闊大北邊稍寬豈患難守乎予曰園所花山也此府柳川也取華人祝聖之意名此城曰華城且字音華與花通用也花山之義蓋以八百峯巒拱護一岡圓正如花辨之謂也然則柳川之城南北稍長如柳葉則實有意義矣濟恭曰聖敎至此臣不勝欽仰矣
정조 18년 · 강
召見定例釐正堂上沈頤之有司堂上尹行任訓將趙心泰秋判李得臣于隱若軒入格武士施賞有差
정조 18년 · 목
予謂頤之行任曰隱若軒塗褙此後則以例紙從略磨鍊此一款添入於定例中又謂得臣曰色吏免賤俄有下敎者問于訓將成給帖文命承旨魚用謙書上言判付命心泰頒給入格武士賞格○原居築室閑良柳葉箭一巡壯勇軍宋福同貫一中邊二中直赴殿試閑良朴師綸金光希壯勇軍李普迪以上邊三中安道貫金弘潤以上貫一中邊一中竝直赴會試尹烱東等三人邊二中各長弓一張崔萬彬貫一中李熻等十八人以上邊一中各木一疋園底附近里閑良柳葉箭一巡閑良崔道福崔龍瑞洪萬章以上邊二中竝直赴會試壯勇軍盧孝泰等二人以上貫一中金彥柱等十八人以上邊一中各木一疋別軍官親軍衛柳葉箭一巡別軍官出身金允泰貫一中邊三中親軍衛資憲崔道義直赴崔海大以上貫一中邊二中竝加資嘉善李光賢閑良金星岳出身韓雲瑞以上邊三中星岳直赴會試光賢雲瑞各筒箇一部竝自外帑庫題給
정조 18년 · 강
命奉安閣衛將以下考例施賞
정조 18년 · 목
衛將尹致宖車道恒各弓子一張外帑庫題給兼別監朴景仁等四人書員羅文彬等二人以上各木一疋照羅赤朴世煥等二名各布一疋軍士李次萬等二名各米二斗自戶曹依昨年例題給
정조 18년 · 강
判下文備郞洪大協鄭晚錫手本命兵曹判書徐有防越俸一等推捕將趙圭鎭
정조 18년 · 목
大協手本以爲隨駕諸人人馬濫把盤果冒禁摘奸事果川衿川廣州水原等地出去先自果川轉進水原及園所凡係冒犯之人一一執捉竝爲列錄分等勘治人馬濫把秩御營廳敎鍊官權有經奴億金無掌標壯勇衛李相敎奴興金無掌標御營廳別抄掌設負持軍聖乭無掌標禁衛營卜馬軍金龍石李太竝有腰牌無掌標壯勇營卜馬軍李喜孫無腰牌無掌標訓鍊都監卜馬軍咸仁益有腰牌無掌標總戎廳卜馬軍吳貴成無腰牌無掌標右哨善騎隊李宗壽負持軍金宗國無掌標龍虎營堂上軍官李七鎭負持軍金順乭無掌標禁軍別將李得濟餘馬牽夫蔡允得無掌標盤果冒禁秩訓鍊都監大旗手次知張泳韓興國敎鍊官安就績以上雜湯一器散炙雞炙合一器佐飯一器菜一器醬一器沈菜一器壯勇營知穀官黃哥名不知盤床持去人帳幕軍梁恒謙雜湯一器炙一器沈菜一器醬一器司僕掌設次知書吏趙燾雜湯一器炙一器沈菜一器醬一器禁衛營敎鍊官尹沃掌設次知燈籠軍洪秀才雜湯一器煎油雜炙合一器沈菜一器醬一器敎以人馬濫把秩權有經等三人令該營棍治金龍石等五名分揀李宗壽等二人令該營嚴棍李得濟餘馬雖是法典無標難免不察推考盤果冒禁秩張泳等五人竝囚果川縣獄令該營各別棍治司僕該吏令兵判棍治晚錫手本以爲隨駕人員之人馬濫把盤果冒禁摘奸事自衿川次次轉進于園所回到水原依事目執捉開錄分等勘治人馬濫把秩捕盜大將趙圭鎭率去萬世無掌標御營廳敎鍊官權有經奴順得無掌標兵曹堂上軍官高景胤率去吳興大無掌標奎章閣都使令林德瑞率去金三金無掌標禁衛營卜馬軍金致遠兪得千竝無掌標事知廳卜馱軍鄭云伊無掌標訓鍊都監卜馬軍金致祥有腰牌無掌標壯勇衛趙允門率去金大卜無掌標盤果冒禁秩龍虎營敎鍊官千起一飯與饌七器內醫金濟默金光國周命新白成一秦東秀以上飯與饌六器訓鍊都監軍色庫直金致秀政院書吏朴弘修以上二層大饌榼敎以人馬濫把秩萬世等三人令該營棍治林德瑞令兵判嚴治金致遠等四名分揀趙允門令該營大將嚴治盤果冒禁秩千起一令兵判決棍金濟默等五人該吏令兵判棍治金致秀等二人與盤排設辦有異令各該處嚴治○翌日因該曹備郞摘奸時被捉人等決棍草記敎曰盤果之弊掌設之習自古莫甚於司僕內局此皆由於本寺本院近於掖庭之致中官別監輩之舊習猶未懲羹反欲效嚬而然禁令之下大官卿宰之所不敢爲者內局下屬焉敢用杻盤及楪匙乎僕吏猶屬餘事此後飯湯器及小柳器外持往木盤柳盤等盤排諸具者各別嚴禁犯者竝與官員重勘以此傳敎書揭該院該寺壁上仍令廟堂亦爲書付而卿俱兼內局太僕若能先期約束豈有犯科爲先越俸一等○捕盜廳啓言無掌標被捉人等令名該營決棍有命矣臣奴子萬世決棍十五度敎以卿奴何罪卿推考
정조 18년 · 강
召見諸閣臣于隱若軒
정조 18년 · 목
提學鄭民始曰今番備郞摘奸中各營軍士之有腰牌而無掌標者皆以濫把論云軍兵旣有腰牌故初無掌標成給之規若以無掌標而捉之則許多軍兵孰非無掌標乎自上己爲俯燭如此之類皆蒙分揀而臣意則軍兵之給掌標實爲可慮渠輩旣知有腰牌之不歸濫把則安知不以掌標私自授人而潛爲率來乎予曰卿言是矣檢校直閣尹行任曰日前廚院吏來見曰每於園幸時持砂器待令於各站而見漏於定例釐正時掌標不爲磨鍊如今番嚴飭之時易爲現捉於摘奸請追出一箇故問砂器待令之委折於水剌間所屬則間二年進排而舊件則分給於本園下屬云矣予曰果川站器皿雖不足水原則有餘此後使之只於果川站待令好矣
정조 18년 · 강
遞守宮承旨鄭大容以魚用謙代之陞拜李冕膺爲都承旨大容爲假承旨仍察守宮
정조 18년 · 목
敎曰守宮承旨許遞加資爲所重豈待通擬大祝魚用謙見窠除授右承旨陞拜都承旨竝卽牌招察任仍令先入侍後謝恩
정조 18년 · 강
命注書徐有聞假注書鄭文始事過後拿處
정조 18년 · 목
文武試所注書當爲分詣而有聞等不卽待令也
정조 18년 · 강
飭嚴行宮各門把守之式
정조 18년 · 목
兵判徐有防啓言行宮事體自別而大駕詣園所後或有聞襍人冒入觀光之事誠極可駭此後則各門自本府別加把守大門外本府中軍多率校卒預爲等待大駕詣園所時仍爲排立襍人一切禁斷事請定式施行允之
정조 18년 · 강
判下關東徒流放未放啓本
정조 18년 · 목
義禁府啓言本府所管徒配罪人杆城李禹圭金城洪景斗旌善李運行等道臣旣置放秩請竝放送刑曹啓言本曹所管放未放秩竝依啓施行而放秩中平昌金琚平海李秉碩蔚珍奴奉老味杆城金致權狼川李卽起金城崔守大等雖係徒年罪名深重移錄勿限年秩稟秩中洪川鄭誠煥伊川黃就中安峽金永祚等竝放送金化金鉢襄陽金同守等罪名稍重竝仍配未放秩中三陟金致興平海韓致淳蔚珍韓致亮金城崔公大淮陽崔必大通川金五陽平海李養淳杆城金采麗金城李弘燁等或是逋欠或是那移而此等罪名他道皆已蒙放一體放送之意請分付該道竝允之敎以今番赦令有所重今日內行會
정조 18년 · 강
命水原府老職人加資下批
정조 18년 · 목
該留守李命植狀啓以爲本府歲饌老人中偕老者十六人元歲饌外每人米二斗鹽一斗代米五升大口魚一尾代米三升式加給士庶之未滿八十而夫妻偕老者男女竝爲一百二十八人姓名年歲後錄馳啓敎以口傳下批其中付實職者亦令口傳下批皆於今日安寶傳于留守卽爲分付○夫妻偕老人嘉善池宜淸年七十妻文氏年七十一朴根萬年八十四妻李氏年七十五李華英年七十八妻金氏年七十七鄭福相年八十二妻崔氏年八十崔旕金年七十二妻金氏年七十一宋巳乭年八十妻崔氏年七十五李德興年七十五妻金氏年七十四金天福年七十八妻金氏年七十二申守萬年八十一妻金氏年七十六等九人加嘉義付同知妻從夫職封爵僉知金億萬年八十四妻金氏年七十四通政徐貴喆年七十二妻盧氏年七十二折衝朴震秀年八十四妻金氏年八十四金德守年八十五妻李氏年八十五通政金碩九年七十八妻梁氏年七十一折衝金先三年七十三妻金氏年七十三裵三才年八十三等七人加嘉善付同知妻從夫職封爵裵三才妻以私婢勿論良人林好碧年七十五妻趙氏年七十四幼學柳志謙年七十九妻申氏年八十五忠義宋時光年七十九妻朴氏年七十八良人曺旕萬年七十三妻嚴氏年七十二金希東年八十三妻千氏年七十五閑良尹泰萬年七十五妻金氏年七十五鄭東元年七十八妻嚴氏年七十九張大賢年七十七妻徐氏年七十七李時彬年七十一妻金氏年七十一玄聖楫年七十五妻盧氏年七十三幼學李世興年七十五妻劉氏年七十四李弘世年八十五妻文氏年九十金麗日年八十一妻千氏年七十三崔命大年七十九妻盧氏年七十九業武崔道成年七十三妻林氏年七十四閑良金億萬年八十一妻李氏年八十一朴九發年七十三妻崔氏年七十三南成謙年七十四妻李氏年七十四金聖佑年七十四妻朴氏年七十二朴漢周年七十六妻金氏年七十三金士永年七十八妻白氏年七十三崔興濟年七十二妻金氏年七十一金萬榮年八十一妻韓氏年八十一徐有成年八十一妻宣氏年八十一幼學韓必中年七十三妻金氏年七十一出身李震陽年七十一妻李氏年七十三業武張泰元年七十三妻朴氏年七十五良人金順乭年八十一妻李氏年七十一業武尹聖章年七十六妻姜氏年七十六幼學崔郁年七十六妻洪氏年七十六嚴漢殷年八十一妻李氏年七十九任世重年七十二妻張氏年七十三閑良崔漢明年七十五妻徐氏年七十五金鳳日年七十二妻朴氏年七十三幼學嚴伸年八十妻高氏年七十六閑良金辰元年八十一妻梁氏年八十一丁星三年八十一妻趙氏年七十一兪元英年七十四妻黃氏年七十四幼學李彥成年七十六妻劉氏年七十二李壽增年七十一妻李氏年七十二朴尙根年七十一妻黃氏年七十閑良丁泰云年八十一妻金氏年七十四金漢根年八十二妻徐氏年八十二金夢尙年八十一妻鄭氏年八十一朴大岳年七十四妻鄭氏年七十四李廷會年八十一妻鄭氏年七十五趙雲才年七十七良人李天根年八十三等四十八人超通政付僉知妻從夫職封爵趙雲才妻李天根妻竝以私婢勿論
정조 18년 · 목
命還宮軍令初吹八達山二吹華請館三吹龍淵爲之具軍服乘輿出水原行宮挾輦則壯勇衛禁將率壯營及該營京鄕步軍蓐食未明從便先往果川宿所歇脚壯營鄕軍一哨直自行宮解送壯勇外使率本府軍兵札駐於貳衙待還宮解嚴壯勇兼大將趙心泰率壯營軍講武堂前路札駐自八達山入貳衙時隨駕先廂則壯營大將兼察訓局馬兵及本營善騎隊先爲進發札駐於彌勒堂前路待駕發作行後廂則禁軍別將率本陣禁軍及先廂禁營馬兵札駐於眞朩亭前路約束旣定命閣臣尹行任徐榮輔承旨李勉兢安城郡守曹允植隨後諸閣臣承旨及監董堂上趙心泰往待于西門定基處登六面亭俯覽邑址謂行任等曰此地本是空曠大野人家僅爲五六戶而今則千餘民戶屋舍櫛比不出數年居然一大都會地理之興旺自有其時矣行任等曰此地爲年年駐蹕之所而文武科甲輩出人物邑居之盛可與平壤咸興相甲乙地運可謂大通大吉矣命本府留守李命植夫人沈氏衣資食物自外帑庫題給米二石藥蔘一兩禾花紬綿紬各五疋仍登八達山周覽築城基址民始心泰儒敬已來待矣子謂心泰曰此處當築將臺乎心泰曰然矣子曰此地占得山頂最高處便於瞭望氣勢雄爽眞可謂天造地設之將臺矣今見插旗處則築城範圍可以領略而至於北里人家毀撒之論終非計之得者昨以花城柳川之義已有下敎於領府事者而此城狹而長旣似柳葉則於北角人家相錯處三曲折以象川字豈不尤櫬於柳川耶仍詣講武堂少憩乘馬至貳衙召見陪從時原任大臣洪樂性等曰昨於園享時以聖上無窮之孝過加孺慕受損旣多旋以局內及火巢內外主峯諸處看審事自朝至暮連爲冒寒勞動今日又以本府城址事早朝登陟下情悶迫不可勝達自幸行以來聖念憧憧當夜未嘗寢睡下情不勝焦迫伏願聖明深軫宗社之重以爲保嗇之方焉予曰以予心懷逢是年是月袛謁園寢雖欲自强其可得乎予曰俄於八達山瞭望則營府之雄偉閭閻之櫛比眞大都會也五六年之內成聚成都如是之速予心欣喜實爲不淺城址形便才有下敎於監董堂上者築斯城也將以爲億萬年悠久之計人和爲貴且當務䀆經遠之謨而俄見城址竪旗處則民家之當出城外者頗多豈可以已建之家舍因城役撒去乎此非人和爲貴之意也至若城址南北之相距亦有太近之歎經遠之道尤不當若是花山柳川之義已言於領府事而花山與柳川相望爲我家萬億年太平悠久之業今此築城之時象柳葉之形又倣川字之樣逶迤定基而人家亦宜入諸城內云卿等所見以爲如何樂性日下敎誠至當矣濟恭曰臣亦曾有所酬酢於監董堂上者而今承下敎節節切當矣宗缶憙等曰依聖敎定基實爲恰好矣予曰訓將以本府府使主管設始於移邑之時使數千民家如是安堵其功勞可謂不些矣命濟恭追後上來命樂性先詣謂判官金魯成曰今番本府入防軍三哨累夜露宿爲渠輩最初勞苦須以此意諭之各給米二斗而米則折價準給可也謂民始曰園幸時畿伯例爲導駕而自本府陞爲留守之後畿伯導駕止於廣州自本府詣園時則導駕之儀未備此後則留守導駕而若値留守爲先廂大將之時則判官導駕爲宜此一款商量定式以爲成節目擧行之地好矣登衙後小園謂諸臣曰平地中忽起此阜爲貳衙之基豈不異哉乘馬出貳衙至一字文星此處一字文星爲兩重龍淵砂角自左內入爲合襟焉諸議欲築城於內文星少縮城形以讓砂角而外文星則別築土城以護內城予謂心泰曰此城直築於外文星跨越龍淵之砂與內文星竝入城裏則好矣仍詣龍淵指龜峯謂心泰曰右爲龜峯左爲龍淵龜龍相對名亦不偶矣蓋龍淵之麓前面爲石壁下臨小潭水自光敎山來至石壁下滙焉迤出自北而南過邑治其循麓屈折處將跨橋築城爲水門者也謂心泰曰一字文星之兩重益見完厚鞏固氣象龍淵之麓爲龍頭而石壁之蹲峙可見風氣鍾結甚有精神兼有捍水之功有若爲此役設施者然地理地勢十分恰好今日看審之後予心充然有得矣城役之大綱領如此若夫潤色之則在述者之能耳仍爲乘馬進發至彌勒堂峴下馬少憩召見判官金魯成謂曰前以治道之太廣有妨民田已爲申飭闊狹丈尺尙多參差隨卽劃定毋貽不均之弊可也仍命賞給本府細樂手巡牢木十三疋錢十五兩都給外帑庫題給謂承旨曰每於園幸回鑾不覺吾行之遲遲過陪養峙及此峴自爾延佇矣至沙川行宮少憩命行宮守直官空闕衛將待窠除授庫直給木一疋至果川行宮以駐蹕行宮四大字授閣臣徐榮輔傳于其父廣尹使之刻揭於沙川行宮大門謂曰此與御筆有異不必過加華美以粉質黑字爲之可也命今夜至明夜弛禁仍命今夜城門待觀光人畢入後下鑰酉時進發命隨駕軍兵如出宮例作行各營馬兵則不爲先詣各於信地行陣乘馬至南泰嶺擧火下馬乘轎將至露梁命善騎隊及攔後馬兵先爲解嚴至望海亭少憩命各營軍兵先渡舟橋等候於北岸大駕渡涉後依次隨駕時天無點雲冰光月色上下澄澈陣中燈燭攢簇如火城上元物色洵不易得也乘馬渡舟橋復乘轎由崇禮門敦化門協陽門還內夜已二鼓矣
정조 18년 · 강
命明日朝廷問安勿爲之
정조 18년 · 강
分揀注書徐有聞假注書鄭文始拿處
정조 18년 · 강
賞給舟橋旗軍有差
정조 18년 · 목
旗軍李宗壽等五十四名四年使役各木一疋米二斗金啓得等四十八名三年使役各木一疋李昌彬等三十名二年使役各米五斗李光得等八十四名甲寅一年使役各米三斗自惠廳分給
정조 18년 · 강
定舟橋都監官首領將陞差之式
정조 18년 · 목
舟橋堂上鄭民始啓言本司監官領將輩句管船隻監董排設自是當爲之事間亦蒙被賞加榮已極矣但旣無料布終無歸屬殊非勸獎之意滿三年監董者都監官隨其資級移陞僉使萬戶首領將三軍門中輪差別武士以爲酬勞之地請以此定式見今都監官首領將已爲五年此則待窠移差爲宜從之敎以首領將五年隨行人禁衛營別武士加出差定侍闕陞實事分付
정조 18년 · 강
召見承旨徐榮輔閣臣徐有防尹行任于重熙堂判下上言八十七度飭限內回啓
정조 18년 · 강
水原留守李命植以金興孫上言令該道詳査狀聞張忠國等上言勿施馳啓
정조 18년 · 목
該留守狀啓以爲園所幸行時木川童蒙金興孫以其父被打於沈福永仍爲致死事上言判付內分付該道詳査狀聞後稟處矣移關該道使之詳査狀聞金興孫亦爲起送該道忠州安載得以田畓事爲其父訟冤事上言判付內令該道査處俾無更訴之弊淸安張忠國以其族兄文煥之第二子翊邦爲養子事上言判付內分付狀者呈于該曹事分付矣載得忠國搜問邑底無住接處上言之過三日不爲現身者勿施自是法典請二人上言一竝勿施敎以依狀請施行○忠淸監司李亨元狀啓因水原留守移文木川金興孫上言有詳査狀聞之命矣沈福永逞憤於金本伊之靳貸租斗不遜語言擧鍤撞打當日致命而▣門骨折卽速死之形症雖無公症可定福永之正犯向於審理修啓時已爲具意見條列姑未承回下處分今無更査之端
정조 18년 · 강
命隨駕各營軍校試放分設於南小營南別營試射則親臨於春塘臺依瑞蔥臺例竝於三明日爲之
정조 18년 · 목
承旨李儒敬啓言今番隨駕衛內外各營軍校還宮後柳銃各試一巡有命矣親臨與自各營試取間何以磨鍊而日子亦以何日擧行試官何以爲之乎敎曰隨駕軍兵之驅馳旣多宜令休息三明日當試取而銃則南小營南別營分設試官南小營則壯勇大將總戎使進去南別營則訓鍊大將禁軍別將進去參試官隨駕壯禁營堂上將官各二員爲之試射則依瑞蔥臺例春塘臺當爲之試官則兵判禁將善騎別將隨駕兵總郞各一員爲之頒賞各於當日爲之俾除連日等待之弊
정조 18년 · 목
全羅監司李書九狀啓全州吏金哲欽羅州常賑租一千二百石成出兩件回草欲爲作錢偸食而現捉於該牧故哲欽嚴刑後發關本府使之加刑究覈而拷限已過更不施刑故當該刑吏推治懲勵則該判官李東野移住私次曠廢公務連呈辭狀大關體統該判官爲先罷黜其罪狀請令攸司御處其代令該曹各別擇差催促下送
정조 18년 · 강
放安州充軍罪人具命德
정조 18년 · 목
平安兵使柳孝源狀啓以爲依傳敎前夞怪萬戶具命德待捉來決棍後充軍計料敎以赦令旣過分揀放送事回諭
정조 18년 · 강
以申應周爲平安兵使備薦也
정조 18년 · 강
命擊錚人依例捧供
정조 18년 · 목
敎曰近以郊行時駕側擊錚之多猥屑今番則高聲鳴錚之類竝令勿施矣誤聽傳敎竝與擊錚而禁之云猥屑宜禁而全然不捧亦非設法之本意考喧都事推考京畿地方如有擊錚依例捧供事分付
정조 18년 · 강
本營以壯勇衛趙允門決棍啓
정조 18년 · 목
壯勇營啓言依文備郞手本判付壯勇衛趙允門決棍十三度敎曰比允門百倍之犯科將校付之不足責之科令卿等嚴治果何以懲勵以爲期於無刑乎付諸卿等意有在馬果知惶悚之意乎此而尋常看過卿等之罪尤當何如
정조 18년 · 강
壯勇營及兵曹以隨駕將士乾犒饋分給啓
정조 18년 · 목
本營啓言每歲園幸居先則乾犒饋依例分給定式矣今番園幸時依定式磨鍊分給○兵曹啓言今番園幸時隨駕將校犒饋依定式以乾物分給敎曰只曰依定式則何以知園幸之居先而先給之爲特例乎措語之謬例似然卿豈可循用乎
정조 18년 · 목
以李勉兢爲吏曹參議洪秀晚爲獻納李錫夏爲校理宋翼孝爲修撰鄭益祚爲同敦寧鄭大容爲大司成李義弼爲知義禁鄭東輔爲全州判官
정조 18년 · 강
命南廟龍袍修改以享日爲之
정조 18년 · 목
禮曹啓言南關王廟龍袍修改擇日節祭兼告請祝文中措辭添入從之敎以告由則節祭兼行修改則擇日爲之而享日爲吉以此日修改
정조 18년 · 강
持平李羲甲疏請往護父病賜例批
정조 18년 · 강
命態川渰死民人生前還上身役蕩減
정조 18년 · 목
慶尙監司趙鎭宅以態川加德鎭居民所設漁條船二隻所載人物四十五名渰沒馳啓敎以觀此狀本甚爲矜惻生前如有還上身役特幷蕩減事回諭
정조 18년 · 강
京畿監司徐龍輔以喬桐始賑饑口穀數馳啓
정조 18년 · 목
該監司狀啓以爲道內喬桐府酷被災荒大小民情擧皆遑急開春卽爲設賑之意前已馳啓而歲色已翻民饑轉甚設施賙賑不容少緩先以朝家劃下賑資排巡計給初巡分給後饑口穀數及始賑日子爲先開錄馳啓○後甲寅正月初六日始賑初巡饑口一千七百六十六口分給租一百二十五石七斗零
정조 18년 · 강
京各司各營進癸丑年會計簿
정조 18년 · 목
戶曹餉廳惠廳兵曹訓局禁營御廳守廳總廳時在黃金二百九十九兩零銀子四十一萬九千一百二十八兩零錢文一百十四萬四千一百六十七兩零綿紬九十六同十七疋零綿布三千五百九十四同二十七疋零苧布四十七同二十八疋零布子一千四百五十四同三十二疋零米二十六萬九千六百十九石零田米一萬一千五百十石零太二萬八千七百三十七石零皮雜穀九千五百三十八石零
정조 18년 · 강
召見藥院提調徐有防副提調李冕膺于誠正閣
정조 18년 · 강
都承旨李冕膺疏辭新資賜例批
정조 18년 · 강
遞承旨徐榮輔仍任前承旨徐美修李勉兢
정조 18년 · 목
榮輔不爲仕進也○政院以吏曹判書金思穆參判沈煥之參議李勉兢違召啓仍請牌招允之敎以近來承旨生跦莫甚致煩酬應稍鍊者當責成前承旨李勉兢徐美修仍任牌招察任三銓之代前望單子入之
정조 18년 · 강
召見下直閫帥及守令于誠正閣
정조 18년 · 강
副修撰李相璜疏陳母病徑出正言尹悌東疏陳母病請救護幷賜例批
정조 18년 · 강
訓局及禁御兩營以隨駕軍兵乾犒饋分給啓
정조 18년 · 목
園幸居先依特例先爲分給也
정조 18년 · 강
削金海府使柳鎭琡職仍命慶尙監司趙鎭宅越俸一等
정조 18년 · 목
備邊司啓言卽見金海府使柳鎭琡所上本府城圖則只畵一圏全沒形止當初關飭何如則擧行之稽忽萬萬駭然該府使爲先施以削職之典道臣若能申飭豈有是理請慶尙監司趙鎭宅從重推考允之敎曰一圖之不察其罪小一府之不治其弊大朝家所知之事道伯寧或不知而貶語太涉寬假如是而金海一府何時得人乎尙今含垢在渠可謂太倖逭當該道臣越俸一等其時特敎何如而不能擇送之銓官亦爲越俸二等今政須以必爲可堪人擬入事嚴飭銓曹待下批仍令明日辭朝
정조 18년 · 강
命廟堂關西老職人官敎遲滯委折査處後草記仍罷承旨徐榮輔職
정조 18년 · 목
平安監司李秉模狀啓以爲道內老職人敎旨六十三張臣於今十五日祗受卽地分送於各其邑使之頒給而初六日有旨今姑下來祗受狀啓若是遲滯不勝惶恐敎以遲滯委折令廟堂査處後草記○備邊司啓言査問於政院書吏及該道界首邸吏等處則以爲有旨日子雖以初六日書塡而出給則在於初八日申後故邸吏付送於下去營吏便因此遲滯云矣老人推恩聖念憧憧下批政事亦未嘗踰日則有旨成送不於當日付撥過數日之後始乃因便下送極爲駭然政院書吏界首邸吏竝令攸司從重科治該營營吏分付道臣使之勘罪而當該承旨不可無警請亦爲從重推考允之敎以當該承旨罷職院吏令攸司嚴杖捧供以聞
정조 18년 · 강
命沔川百八歲老人李東馨特授崇政階知中樞仍令道伯春巡時就問起居優給米肉衣資其子八十一歲老人廷卨加資其孫永祿令軍門勸武傳令再明日試射時試取
정조 18년 · 목
兵曹啓言招致上言人沔川幼學李永祿詳問其根派則渠祖百八歲老人東馨與故兵使李吉儒行列雖殊卽爲同姓寸外叔侄又與故定平府使李永默爲再從祖孫間云班族果的實其父八十一歲廷卨似當依他例自吏曹下批而其祖百八歲資憲東馨超秩及實職何以爲之允之敎曰忠淸道沔川百八歲老人李東馨聞是班品之閥閱者特授崇政資先除五衛將後知中樞除授令道伯春巡時就問起居於其所居優給米肉衣資後狀聞其子八十一歲老人李廷卨依他老人例一體加資單付僉知敎旨今日政安寶招致其孫往傳其祖與父京兆之所遺本道之所漏者渠能裹足上來乃遂顯親之願誠意所到有足可感況百歲近百歲兩老侍下乎招見身手年歲及所業儒武論理更卽草記又啓言更卽招見永祿問其年歲則今爲四十四問其所業則儒武閒皆無所長而但以時習射云身手則卽是鄕曲撲野之人矣敎曰三營將臣中勸武傳令再明日試射時柳葉箭一巡小布一巡試取草記事分付
정조 18년 · 강
遞承旨李儒敬仍命口傳付軍職
정조 18년 · 강
有政吏曹判書金思穆兵曹判書徐有防進
정조 18년 · 목
以尹羽烈爲副修撰鄭東愼爲金海府使金履復爲同知朴宗珪爲僉知履復宗珪竝老職也李得濟爲訓鍊都正
정조 18년 · 목
姜垣金恒柱姜必岳李宜馨吳載衡爲同知竝老職也鄭持淳金商協閔垠梁周翊爲僉知竝老職也金瑞豊朴根昌單付同知朴沁單付僉知竝老職也
정조 18년 · 목
李東馨單付五衛將知中樞一百八歲老人也李廷卨宋翊運單付僉知竝老職也
정조 18년 · 강
水原留守李命植以入防軍射放入格人後錄馳啓
정조 18년 · 목
該留守狀啓以爲入防步軍三哨試放狀聞有命矣臣於本月十六日祗詣講武堂試放則願射者多願放者少不得已從所願砲射竝爲試取後入格人姓名矢數後錄馳啓而傳敎中只擧試放而砲射之自下竝試極涉擅恣惶恐待罪○後柳葉箭秩八防前哨哨軍良人金老味邊二中左哨哨軍金碩春貫一中中哨哨軍李宗福等四名邊一中砲放秩八防前哨哨軍李五十奉等四名邊一中命射邊二中金老味直赴會試貫一中一名邊一中四名放邊一中四名各木一疋賜給仍敎曰卿則勿待罪帖文成送卿其祗受卽爲頒給賞木則以外帑庫所在者取用事回諭令本營知悉
정조 18년 · 강
備局以前僉使金瑞貞楊州設防營事上言勿施啓
정조 18년 · 목
備邊司啓言因前僉使金瑞貞上言論理草記回啓有命矣楊州設防營之論厥惟久矣且守禦使出鎭時本州爲防營而還入後防營移屬廣州無論還屬與否北關大路楊爲要衝又有三間路一從平康三防谷一從狼川注所嶺一從淮陽法首峴而又自邑治之後有二路北有蔚垈峴西從白石面直通關西又自朔寧界達于海西如湊一幅而自都城至鐵原二百二十餘里之間無一藩蔽果有疏虞之歎其在設險之道本州之陞爲防營非不得宜但本州以守禦中營與前營廣州後營竹山爲三營之制今若設爲防營則守禦中營將無歸屬處是爲掣礙之端若以坡州防營兼總廳中營爲援引之資則此亦有不然者總廳雖有北漢而自經理廳移屬總廳故營將本無領軍往赴之規守廳則南漢城內有三營將信地若値習操之時三營將領軍往赴亦不可以此爲例至若禆校以下加設接濟之資雖係細事亦無以區劃則以此以彼有難輕議請置之允之
정조 18년 · 목
刑曹以吏曹追榮色書吏金亨祿嚴囚啓敎以赦令才過姑爲放送
정조 18년 · 강
大司憲林蓍喆上疏賜例批
정조 18년 · 목
疏略曰殿宮之寶籌靈長元朝之縟儀誕擧歡忭之忱中外惟均又於是年是月祗謁園寢聖孝不匱陪班感泣鑾蹕穩旋玉體萬康臣民慶幸曷有其極仍伏念莫嚴者隄防至重者義理噫彼麟漢龜柱是何等劇逆巨慝則其叔其侄之倖免應坐已是失刑而惟殿下遽然湔拂超秩拜官殆若無故者然當此無前之慶記存兩家之人固知出於我殿下承歡飾喜之苦心至誠而隄防有潰決之慮義理有湮晦之歎臣旣忝叨言責宜卽爭執而第念此擧適在於賀儀隔日之辰臣仰體聖心俯量臣分不忍開口囁嚅未發擬俟登筵之日備陳憂慨之忱適當朝參初因諸啓之靳允纔發其端而遽承特推之命終因僚臺之處置繼陳所懷而又承遞差之敎竟不免泯默而出溺職之罪自顧慙悚迺者譴遞旋寢召牌繼降自謂臺官旣遞雖無仍冒之例進前引避庶有可暴之道故冒沒承膺而遽値還內旣不得自引翌朝陳避而見阻喉院又不得仰徹臣之狼狽已無餘地官職去就更何可論仍値園幸義重陪扈拚棄廉隅黽勉隨參臺體之華損廉防之隳爽緣臣始矣滿心慚忸歷日靡措玆敢冒入文字仰暴事實伏乞天地父母俯垂諒察亟遞臣職仍治臣罪以爲臺閣忘廉冒據者之戒焉顧臣職名雖屬已遞念臣所言實關嚴防伏願更加三思亟收成命焉
정조 18년 · 강
遞承旨李冕膺魚用謙以蔡弘履李普天李晉秀爲承旨竝前望也
정조 18년 · 강
大司成鄭大容上疏辭職賜例批
정조 18년 · 목
以申大尹爲副校理韓文洪爲咸興判官禹興崔耆乭單付同知鄭鎭僑安廷最單付僉知自興竝老職也
정조 18년 · 강
飭兩銓諸臣仍命吏判金思穆兵判徐有防姑令勿待罪入來擧行
정조 18년 · 목
敎曰今番推恩之擧表今年之慶禮寓今日之予心寧或尋常看過申申提飭不啻累次爲今日銓曹政院之臣者當以予心爲心各自恪勤道理則然而吏曹之回啓太不致意兵曹之擧行尤爲不誠承宣事比此猶屬公罪崇班近例辜負若此豈可委罪於下屬近來弊俗委靡日甚凡百命令以自下彌縫爲能事百事雖若此此事豈敢若此乃於飭敎之後僅爲免冠始曰泥首尤豈不駭然之甚乎愚夫愚婦亦必知予心則政官承旨之罪果何如重勘嚴處何所斳惜亦近於曲循吏曹判書金思穆兵曹判書徐有防姑令勿待罪入來擧行俾知出於賜絹之意
정조 18년 · 강
命明日試射時帳殿試官禁衛大將李漢豊南別營進去
정조 18년 · 목
禁衛營啓言明日南別營試放時隨駕本營鄕軍當爲應放而今方入直於弘化銅龍集賢建陽等門應放間以出番鄕軍替代畢試後還爲入直幷待標信擧行敎曰標信今日祗受待開門替代試官初則以卿差帳殿試所矣卿營軍兵皆赴南別營與禁軍別將換以此知悉
정조 18년 · 강
命故縣監朱南述之子光復明日持弓矢待令
정조 18년 · 목
吏曹啓言招見朱南述之子光復則年今二十五歲體則中身爲人了了頗有精悍之意問其所業則以武爲業云矣敎以分付兵曹明日試射持弓矢使之待令
정조 18년 · 강
重推平安監司李秉模仍命邸人金一泓照律勘放院吏朴弘修更加嚴杖捧供草記執杖曺隸令訓將嚴棍十度
정조 18년 · 목
刑曹啓言承政院書吏朴弘修所供以爲今番關西下去老職官敎自吏曹初六日夜安寶成出而詳細考準則一張越寶故不得下送初七日則不爲開政初八日始爲啓請安寶如是之際自爾遲滯渠之罪狀萬死無惜云平安道界首邸人金一泓所供以爲初八日申後自政院出給有旨而時無撥便適有下去營吏故當日夕付送矣回此遲滯云推恩事體何等重大而渠輩以幺麼下吏有旨成送之下或踰日出給或因便付送俱極痛駭弘修則遲晚取招所當照律而旣有捧供以聞之命請上裁金一泓則自臣曺考律嚴勘敎曰邸人則照律勘放而該道臣不能檢飭難免其責從重推考卽爲發緘渠輩雖無知識亦知今番追榮與推恩事自上一念耿耿莫或從忽漏踏一張更爲安寶之意初七日科次之夜知其委折已有下敎使之待曉卽爲成送則翌日申後出給云者非渠之罪乎此果承旨徐榮輔之所敎乎郞該吏外他吏之所爲乎特敎嚴杖之下堇堇成樣不爲猛治卿之擧行萬萬駭然執杖曺隸令訓將嚴棍十度院吏則除尋常更爲各別嚴杖捧供枚擧草記又啓言朴弘修處箇箇嚴杖及覆究問則渠之所供以爲果於初七日夜漏踏一張待曉卽爲成給事旣有下敎故初八日廳坐後啓請安寶自爾遲滯至於申後發送之境此皆渠以當該書吏不善擧行之致承旨果無所敎他吏亦不參涉云矣初旣漫漶今始遲晚究厥情狀節節痛惡所當各別嚴勘而旣有枚擧草記之命捧供以聞
정조 18년 · 강
命咸興判官當日辭朝
정조 18년 · 강
疏放嶺南徒配罪人
정조 18년 · 목
慶尙監司趙鎭宅狀啓以爲臣敬奉敎書頒布列邑道內輕囚卽爲疏放定配罪人等參量其罪名輕重放稟與未放秩一依備局定式關辭別成册子區別開錄徒年罪人之遇赦卽放係是法典而其中安義康進星開寧房連得等則不但到配屬耳所坐亦爲不輕晉州充軍罪人曺命國則待赦令置稟秩事前承啓下關故置之稟秩○義禁府啓言粘連啓下修啓册子中本府所管罪人仍秩則依啓聞施行他餘罪人等令刑曹稟處允之敎以泗川李趾采昌原李復燮河東李㝡源放送○刑曹啓言粘連啓下册子中放秩未放秩竝依啓聞施行而放秩中機張全先伯律雖徒年所犯深重不可放釋移錄於不限年秩稟秩中安義康進星慶山金仁得等或係徒配或非重罪竝放送開寧房連得則雖是徒年到配未滿一望姑難遽放移錄於不限年秩晉州曺命國則旣有置稟秩之命請上裁未放秩中三嘉朴尙文寧海安東之等所犯不至深重到配亦已多年竝參酌放送靑松姜文彬義興李文明三嘉元繼德咸陽千奉業丹城兪鎭基熊川金一石昌原朴榮宅等所犯或係公貨逋欠或是强奸未成而似此罪名他道已皆蒙宥則恐不可異同竝卽放送之意請分付該道道臣從之敎以仁同韓萬雄寧海裵仁得容或可恕一體放送
정조 18년 · 강
分揀前承旨徐榮輔罷職以推考俸傳旨
정조 18년 · 목
敎曰今聞院吏所供似非承宣之罪承旨罷職分揀以推考更捧傳旨
정조 18년 · 강
命弓人羅允福限滿後成給帖加
정조 18년 · 목
兵曹啓言招問內弓房各人取考啓下單子則五等單子不在此中無以憑據而大體計其羅允福造弓數爻則雖無五等單子文跡所在乃爲一千二十三張而但二十年服役一款藉使十九年兩等俱有文跡今年春秋兩等姑未造納則乃爲十九年不可以二十年準限論矣敎以待限滿帖加成給
정조 18년 · 강
御春塘臺行瑞葱臺試射
정조 18년 · 강
推畿伯徐龍輔命畿營軍依衛內例一中亦爲施賞此後園幸後壯營句管校吏賞以木綿著爲式
정조 18년 · 목
京畿監司徐龍輔以本營軍卒鳥銃二中以上牢子金日成貫一中邊一中金太成等六人邊二中啓敎以近年以來視畿輔如視輦轂及有加焉者爲所重於先寢也爲咽喉於內外營也名雖衛外看作衛內帳殿試射皆論一中以上此訓禁諸營之所未有者則今於榜目後錄只論二中道伯豈敢闊狹乎卿則推考貫邊一名直赴會試如不願木二疋邊二中一名各木一疋施賞未修啓之貫一中幾名邊一中幾名各米三斗分給水原校吏皆施賞此後園幸還宮後壯營句管校吏各木一疋施賞一體會減作爲定式事回諭○該監司又以貫一中巡令手李昌國等三名及邊一中牢子李福得等十八名各米三斗分給啓○京各營畿營軍校都總應射八百七十八人入格三百七十九人未入格四百九十九人應放二千三百二十四人入格八百三十五人未入格一千四百八十九人加資二人直赴殿試十人直赴會試六十四人邊將除授七人熟馬帖四張兒馬帖十張筒箇一部弓箭五部上弦弓四十一張箭竹二萬一千七百箇米四石三斗木六同三十四疋布十二同十四疋
정조 18년 · 강
命以再明日行景慕宮展拜
정조 18년 · 강
命訓局勸武軍官朱光復射技另加勸課李永祿給暇下送待科上來
정조 18년 · 목
訓局啓言依下敎咸興閑良朱光復本局勸武軍官差定肄習射技敎以是誰之子特賜及第猶未酬乃父勞勩之萬一然而科規之體重姑不處分限科前每五日一次卿試小布柳葉箭各一巡試記修呈于政院而小布柳葉中若二中直赴會試後草記三中當賜第以此知悉各別勸課必於今科唱第又啓言謹依兵曹草記批旨沔川閑良李永祿本局勸武軍官差定今日南別營試放時柳葉箭一巡小布一巡試取而俱未得中敎以給暇下送待科時使之上來上來卽爲草記
정조 18년 · 목
義禁府啓言前兵使尹範行原情以爲城堞圖上乃是因傳敎奉行之事則固當十分詳審毋敢一毫疏漏而只緣昏謬竟失圖本之詳悉自速罪戾恭俟重勘云請議處敎以考律勘放後草記功議區別減等又啓言時囚罪人尹範行傳旨內雖以備堂之私書往復圖來猶不敢若是無形因傳敎行會何等消詳則觀此圖上之本此果圖形乎卽此一款無嚴莫甚令該府拿問處之罪杖一百收贖告身盡行追奪而功減一等允之
정조 18년 · 강
水原留守李命植以本營軍兵砲射別單啓
정조 18년 · 목
狀啓以爲因下敎本營左司後哨軍與入防軍臣於本月十六日進詣講武堂砲射試取後入格人姓名矢數後錄別單○柳葉箭秩浚哨哨軍姜時興等二名貫一中邊一中崔致大邊二中竝直赴會試張漸哲等二名貫一中皮聖直等二十一名邊一中各朱二斗賜給砲放秩後哨哨軍徐成一貫一中金成哲等二名邊一中各米二斗賜給
정조 18년 · 강
命槐山罪人陰孝寬獄事依大臣議施行
정조 18년 · 목
刑曹啓言槐山郡殺獄罪人陰孝寬獄事回啓判付內前後文案送于大臣俾各指一詳陳意見卿等亦爲論理稟處事命下矣發遣本曹郞廳問議于時原任大臣則領議政洪樂性以爲陰孝寬獄事五經査驗詞案屢變以臣精神之昏瞀文案中首尾端緖猶未能領會何敢率爾妄對乎云左議政金履素以爲陰孝寬官吏也兪彥得村民也以常時相後之勢有當日稠市之辱旣憤且恥意在必報送弟誘致時在深夜壯丁無病之人倩人扶歸意至三日內致命苟無孝寬逞憾之案則豈至彥得致命之境乎況其問病饋鷄之事顯有元犯自㥘之意後悔受笞之說又有其弟乞憐之色則其所逞毒明若觀火依律償命斷不可已而惟我聖上特垂欽恤之澤屢勤判付必欲明覈者正以屍帳之無要害痕損實因之爲內傷致死也然而五經按査眞贓則不現疑端則未已大抵內傷實因除非證左昭然情跡俱露者則終近臆繼在所審愼此獄則伊夜毆打旣無干證初覆檢驗終無傷處獄雖成矣疑則有之至於服毒一款始發於三査之時裵女爲之作證屍親從以苟同惟彼元犯因此抵賴前而屍帳已有許多疑端後而服毒又添許多疑端一獄三載究竟無期其在惟輕合有參酌淺見雖或如此殺獄議讞事係重大惟在博詢而裁處云右議政金憙以爲陰孝寬獄事按査旣久詞證屢變獄老生奸何所不至而服毒一款忽發於經歲之後而證之以旣故之其毋者尤可見其奸情矣兪彥得之死果由於飮砒則當其毒血湧出之時豈有銀色不變之理所謂屍親乃是自初和應者則亦豈不言於始檢之招乎此不足以疑亂獄情明矣蓋兩肋下之微堅皮脫外傷旣著口與鼻之血湧色黝內損可驗則此獄斷案專在於是何可謂傷處之不分明乎納穢據胸孝寬之所自服則方其納穢而據胸或拳或踢搗之築之惟意所欲逞其忿毒之狀不待參見者立證而昭然可知矣行凶之跡旣若是狼藉而檢驗時外傷內損之形又如彼明的則豈可以經歲後疑亂之招輕議傅生乎揆以獄體孝寬恐無可生之道云奉朝賀鄭存謙領中樞府事蔡濟恭病未獻議判中樞府事朴宗岳以爲今之論此獄者皆以詞證之不明被傷之無驗爲終始疑案三年議讞便成作舍之謀臣竊慨然也噫彼彥得若有身亦可驗之實因則孝寬之償命已決於初覆檢之內矣然脇下堅硬之痕鼻口湧出之血此豈非內傷外顯之明驗歟至於詞證之不明直是孝寬陰譎叵測之情節也孝寬自是退吏熟諳獄情方其黑夜送弟之時已懷幽暗逞毒之計及夫招來彥得也又慮其他日傷痕之見捉外托納汚捽翻彥得之身據胸踏臂恣意亂築人之心肺不難墜損而內雖重傷外實無痕理所固然顧其計豈不陰且酷哉以此觀之則先絕其詞證者卽孝寬之計也更掩其傷處者亦孝寬之計也如許至巧且慘之心跡自有殺獄以來所未有者也故天道孔昭人冤必伸受笞饋鷄等說乃是無詞證中詞證也脇硬口血之贓乃是無傷處中傷處也所謂屍親俱極無狀假姨母金召史顯有瞻顧之意親兄妹兪召史本無刷雪之心互相和應隨嗾變招至於年久事晦獄老生奸初覆檢所未聞服砒之說及所未見裵徐兩漢挺身闖出曲爲右袒外實吐實而中實疑亂致使宜殺之漢漸啓尋生之路程子所謂若過再思則私意起而反惑者不幸近之臣之迷執斷斷以亟用償命之典爲是云此獄査之又査愈往愈眩諸大臣獻議亦皆不一或請以償命或請以傅生而亦無某事之爲可生某招之爲可殺之眞的句斷則依舊是一團糢糊獄案臣於前此議啓亦有所張皇論列則到今別無他意見而服毒之招全不近似被築之狀明有可據云昌餓死之說兪女時症之招明知其都出於和應腎囊脇下之傷口鼻出血之痕亦可爲致命之根因則渠雖百計疑眩都只一事可勘赴招之時無病可知信宿而死被打無疑捨十分已著之跡因諸囚飾詐之招幾度行査徒損國體請罪人陰孝寬各別嚴訊期於取服敎以從多議施行
정조 18년 · 강
詣璿源殿行茶禮
정조 18년 · 강
行慈殿五旬慈宮六旬合慶陳賀頒赦中外
정조 18년 · 목
具遠遊冠絳紗袍乘輿出萬安門詣仁政殿月臺親進王大妃殿致詞箋文表裏次進惠慶宮致詞箋文表裏陞座宗親文武百官入庭行禮致詞官引儀致詞宣敎官修撰成德雨宣敎呼千歲如儀宣箋官奉常正金熙朝宣箋訖乘輿出仁政門由建陽門入永淸門還內○頒敎文王若曰歲之元月之元日之元諸福鼎臻於區宇祿必得壽必得名必得兩慶咸湊於殿宮呼嵩如雲回泰是日恭惟太母功大厚載德著塞淵莅黃裳元吉之尊柔儀克配垂慶雲光覆之化慈恩偏隆彝倫賴以克明景祿於是滋至陰敎方敷於三紀寶籌儼躋於五旬値先王百齡之期可驗受天之祜獻長樂萬壽之祝益喜如月之恒斯誠國家之洪休寧緩吉慶之丕闡亦我慈宮徽音克嗣懿德難名承慈愛於先朝夙著柔嘉之則敎義方於沖歲曷報顧育之恩自予踐阼以來常切祝岡之願憧憧一再飯之頃幸玉度之彌康愉愉左右就之辰願春曦之長繫猗歟神明之降報果然壽祿之竝膺北堂之翠萱交榮叶乾坤相配之策東朝之靈春長茂應河洛大衍之蓍仰德美之俱高宜擧晝日之禮念喜懼之交至自切報暉之誠然以謙抑之徽衷屢示損約之盛意追前甲揄揚之禮若合契焉在後昆繼述之規所當遵者拜箋獻篚載先擧於月寅鐫玉稱觴姑遲待於歲乙肆推慈極之洪化嘉與寰域而同休自本月初一日昧爽以前除謀反大逆謀叛子孫謀殺毆罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贜汚强竊盜外雜犯死罪以下徒流付處安置充軍已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戲箕野星臨爭瞻壽躔之竝曜春臺日永咸頌淑氣之旁流故玆敎示想宜知悉大提學洪良浩製進
정조 18년 · 강
命承旨李義弼柳焵通禮柳▣鄭履玉竝加資承文副正字沈鎜尹行直禮曹佐郞李廷顯濟用主簿李英耆副奉事徐有膺竝陞敍贊儀李衡弼外職待窠陞敍調用典儀及東西唱引儀等兒馬一匹賜給仍命朝官年七十以上士庶年八十以上竝加資資窮人依歲饌例量給大臣及輔國重臣加送未布貢人舊遺在三千石蕩減市民徭役限二朔泮人懸房贖限十日諸道舊還最久一年條限十萬石拯劣米最久條竝蕩減
정조 18년 · 목
敎曰慈殿恰躋五旬慈宮恰躋六旬稱慶陳賀時致詞箋文禮物函對擧承旨左承旨李義弼左副承旨柳焵通禮柳▣鄭履玉竝加資捧致詞官承文副正字沈鎜尹行直捧箋官禮曹佐郞李廷顯捧禮物函官濟用主簿李英耆副奉事徐有膺竝陞敍贊儀李衡弼外職待窠陞敍調用其餘臺下典儀及東西唱引儀等兒馬一匹賜給○敎曰是年何年惟予祝慶之誠粗伸於捧函稱賀而所以廣慶之方無過於推恩京外字恤小民朝官年七十以上士庶年八十以上竝加資資窮人依歲饌例量給其中大臣及輔國重臣加送米包貢人舊遺在三千石蕩減市民徭役限二朔泮人懸房贖限十日諸道舊還最久一年條限十萬石拯劣米最久條竝蕩減事令廟堂行會諸道朝官加資今日政下批在京士庶加資皆令京兆再明日內別單草記待批下卽爲下批事分付
정조 18년 · 강
命慈殿慈宮陳賀時尙傳中官等加資其餘中官及司鑰各上弦弓一張賜給掖隸米木賜給禮物函親傳時前導鼓吹等令該曹各木一疋題給典樂賞加
정조 18년 · 목
敎曰慈殿慈宮陳賀時尙傳中官金德九韓聖揆金允謙金聲燁加資其餘中官及司鑰各上弦弓一張賜給掖隸各米三斗木一疋賜給○敎曰慈宮陳賀致詞箋文禮物函親傳時前導鼓吹令該曹各木一疋題給典樂賞加
정조 18년 · 강
受閣臣館學生進箋于便殿
정조 18년 · 목
敎曰値千載一逢之會行兩宮三呼之禮歡欣慶祝其可容言今日太學班親受箋文時入庭諸生若是夥然令泮長捧擧案當於到記前先爲試取居首一人付今番慶科莫曰科名之近於稠疊多士之爭先來參當有示嘉之擧也令入庭諸生知悉
정조 18년 · 강
遣吏郞摘奸諸執事淸齋與否
정조 18년 · 목
社壇祈穀祭在再明也
정조 18년 · 강
以李義弼爲副總管柳焵爲右尹口傳也
정조 18년 · 강
點下吏兵批歲抄
정조 18년 · 목
前判官趙翼鉉前縣監朴齊家朴尙春前郡守鄭時采前縣監趙鎭奎前府使朴綏源前郡守洪采疇李性默李潤集李壽哲前縣監朴應煥前察訪李春華前縣監徐潤璞前郡李檍鄭萬始前僉正兪漢純竝敍用前應敎鄭萬始前郡守李顯昱前縣監朴昌淳前奉事柳明觀前副奉事鄭時養朴瀅源前縣監朴喆源前縣令尹羲厚竝蕩滌前修撰李相璜申大尹前記事官徐有榘軍器僉正具壽民濟用主簿洪後榮內資主簿鄭敬行司錄鄭馦慶基殿參奉孔允東忠州牧使金履鍷前府使趙㠎金珠淵李運昌南正周咸從府使金益淳靑松府使曺允精河東府使李喜大前郡守李熙燮具絳豊基郡守沈周賢永柔縣令徐弘輔三登縣令李普衍金溝縣令趙鎭大前縣監申啓文泰安縣監韓永逵咸平縣監韓興裕永春縣監李明誠漣川縣監金養直木川縣監金載華藍浦縣監曹允燈庇仁縣監鄭雲達德山縣監金直休松禾縣監丁藎祖高敞縣監朴行胤和順縣監柳詢泰川縣監徐有悌迎日縣監朴大良泗川縣監李旭祥銀溪察訪金行簡獒樹察訪金龍見竝居中蕩滌前縣監申相文前郡守李邦祜前縣監尹䀹前察訪洪聖臣前郡守白泳鎭金得海前縣監申百祿前郡守李煥前縣監鄭最成洪大淵李學彬朴彝源李英胄朴瀅前察訪安重默金華儉前府使徐簡修前郡守趙岐前縣監趙鎭坤閔斗爀申韺成道鍾張益福幷居下蕩滌前營將李顯宅前僉使趙宅鎭前萬戶成履福前營將洪健祚李敬進鄭潤弼前兵使許任前水使李燁前宣傳官李濟遠前部將姜大承前萬戶黃仁爀前宣傳官洪章煥前僉使金命嶷前巡將洪鏶前宣傳官鄭惟儉前營城將朴瑬前萬戶朴廷爀竝敍用護軍姜世綸曹命業李日運李奭濟司直尹得孚徐有沂南必錫吳泰彥金熙稷鄭繼忠李廷璞池德斌司果李翊模姜克成金驥燦朴載淳金燝鄭德弼宣傳官李煥益部將李秉玉武兼柳有澤禁衛哨官李彥豊韓吉謨廉億齡趙祥麟朴宗鎬金光協御營哨官朴守澤李敬培陳澤文崔秀岡李休姜碩琓高景冠訓鍊哨官李邦祜李儒祥李鎭國宋履成方處坤壯勇哨官慶恒運總戎哨官李墺朴有豊習讀金光翼趙相理前僉使金爀王道源金昌仁韓益秀李大興池得球許礛金甲島萬戶林聖澤木浦萬戶都喜甲智島萬戶陳就大西平萬戶吳光勳位羅萬戶徐廷潤平山浦萬戶南允尙古豊山萬戶崔學律前別將崔彭齡姜碩儁栗浦權管咸相益楸仇非權管金祥獜竝居中蕩滌前哨官姜申岳徐東修文道潤前營將閔有洙前僉使申命九韓聖寬前萬戶金麗澤前僉使劉致豪洪宅疇前別將尹興權前僉使李壽鳳前萬戶李尙伋金鼎瑞李祥僑前別將曹允喆前權管金廷老金允成金德信前部將郭道行前哨官金萬鎰李枝默前僉使朴道默李元熙金仁集方允哲李壽榮前萬戶金致潤韓弼禹丁昌百鄭光周韓錫胤前別將曺二周吳聖畦崔好純姜悟謙前權管金鼎九權載恒竝居下蕩滌○因義禁府未及拿來罪人李壽鵬宋厚淵金宗淳赦單子敎曰以上蕩滌放逐鄕里罪人李在咸赦單子敎曰放
정조 18년 · 강
命奉朝賀鄭存謙領議政洪樂性領府事蔡濟恭家歲饌外加送衣資食物綾恩君具允明家歲饌亦爲加送卿宰年七十以上內外偕老者歲饌外各給紬一疋文蔭武朝官嘉善以下侍從堂上以上及中庶偕老者亦命加給歲饌京外士庶之偕老而年未滿八十者一體加資今日政同知加設擬入其外則依京中例加給歲饌
정조 18년 · 목
敎曰鄭奉朝賀領議政蔡領府事家令該曹歲饌外加送食物衣資仍令存問以來後草記綾恩君具允明家歲饌亦爲加送水原留守李命植貞敬夫人沈氏前判書洪檍貞敬夫人金氏前判書洪良浩貞敬夫人鄭氏前判書李敏輔貞敬夫人徐氏知事柳戇貞夫人黃氏前知事徐秉德貞夫人朴氏前判書趙瑍貞夫人金氏知敦寧宋濟魯貞夫人嚴氏前判書李復永貞夫人具氏前參判金翊休貞夫人趙氏前兵使趙圭鎭貞夫人金氏彥春君金麟瑞貞夫人金氏文蔭武卿宰內外偕老者爲十二人之多歲饌外各給紬一匹此外文蔭武朝官嘉善以下侍從堂上以上內外偕老者十三人中庶偕老二十七人亦令該曹歲饌加給其中士庶之年未滿八十不入於今番壽職者一體如資今日下批諸道老人之偕老而未滿八十者一體加資今日政同知加設擬入其外則依京中例加給歲饌若有卿宰給紬一疋事令吏曹戶曹知委諸道○戶曹啓言依傳敎奉朝賀鄭存謙領議政洪樂性領府事蔡濟恭家各食物米五石太二石猪肉五斤衣資綿紬五疋木綿七疋參考前例歲饌外加送仍令本曹郞官存問以來
정조 18년 · 강
以黃昇源爲承旨尋遞以李勉兢徐美修代之前望也
정조 18년 · 강
以李冕膺爲吏曹參議前望也
정조 18년 · 강
下勸農綸音于八道方伯三都守臣
정조 18년 · 목
敎曰祈豊之念何年不然去歲來年之穰穰荷天降康嗣此屢豊之祝今年倍於昨年將以再明上辛躬行祈穀之禮於社壇神之格思在予方寸間予今宿戒齊心咨爾八道方伯三都守臣亦須體予爲民重農之苦心至誠凡係勸飭課奬之方各盡乃心土無不墾人無不勤俾有元朝申諭之實效事下諭于按道居留之臣
정조 18년 · 목
禮曹啓言每年親耕歲首以稟事曾已定式矣來二月初五日先農祭親行及親耕等節何以爲之乎敎曰明將祗詣社壇虔禱年穀之豐穰先農祭則遣官設行
정조 18년 · 강
命文武科推擇吉日今日內行會謁聖初試同日爲之
정조 18년 · 목
禮曹啓言稱慶庭試吉日令日官推擇則來二月二十一日二十五日三月初十日十三日十六日俱吉云以何日定行乎敎以二月二十六日爲之二十五日先行謁聖禮以此分付○兵曹啓言今此合二慶慶科庭試文武科來二月二十六日爲之事命下矣武科初試吉日令日官推擇則二月十三日爲吉云請以此日擧行允之敎曰科日在近今日內星火行會俾無未及之弊謁聖初試同日爲之
정조 18년 · 강
命申思運今日政刑判擬入
정조 18년 · 목
因行副司直申思運肅拜單子敎曰今見肅拜可知其在京刑判難以供劇云許遞見窠今日政擬入
정조 18년 · 강
有政吏曹判書金思穆參判丁範祖參議李冕膺兵曹判書徐有防進
정조 18년 · 목
敎曰百官加下批政事當日爲之政官牌招入侍擧行○敎曰西淸君煋百官加親授又敎曰中官朴義民白喜章百官加親授○以申思運爲刑曹判書李廷顯爲掌令洪檍爲分內局提調兪彥修爲戶曹參判尹在明爲工曹參判尹弘烈爲副總管徐命全李性淳李世翊鄭益祚兪彥修李性吾爲同知○金俊謙鄭辰三徐寬金時萬金厚發玄世傑金元奉鄭次達金仁福郭長甲金成秋加設同知單付○以姜世東朴恒源金顯和申光柱李晟許▣李守芳爲加設同知尹在明爲副總管金蓍耈李成祜安廷大李益成崔鳳齡李斗行金光顯安之集車亨道金益鍊金守澤魚福龜李寅烜崔九仁金重宅金樂大爲加設同知○敎曰時任總管一竝許遞以老職擬入○以李穦爲都總管金基正姜烜徐命全趙武範李秀夏高益擎權之彥柳匡國權恢爲副總管
정조 18년 · 목
東部朝官資憲前同知文世興西部朝官嘉善前同知李元根嘉善前同知趙慶進尹諡折衝前僉使張貴彬折衝前萬戶金涑士庶折衝張天柱南部朝官嘉善前同知辛命起折衝前僉知李成祜鄭東顯金女麒壽婦故縣監魚錫文妻淑人金氏北部朝官嘉義前縣監朴春遇京畿廣州嘉善金辰石嘉義金時南折衝崔成祐等二人楊州嘉善前判官任世銓崇政崔壽萬嘉義安世達等五人良人南金伊驪州嘉善前參判黃㮋嘉善朴仁奉折衝李世貴喬桐折衝金昌柱安城通政金泰振等三人楊根嘉義咸相楫嘉善李震完等二人通政李義泰折衝申尙德加平嘉義金弼明折衝金鼎柱麻田折衝鄭厚建砥平折衝崔壬辰等三人抱川折衝朴海迪良人柳日順等三人龍仁折衝金萬載陽智嘉善朴貴福漣川良人李大老味積城折衝池海達永平通政崔聖徵陰竹嘉善前縣監魚有南折衝元德夏江華府折衝閔師善等四人開城府折衝前察訪趙泰喆忠淸道公州折衝鄭道千淸州折衝朴文等四人洪州折衝金世載等二人忠州折衝金萬興等三人沃川折衝金世光等二人沔川折衝許楫等二人瑞山折衝柳重新等四人韓山折衝黃成郁溫陽折衝金德九丹陽折衝禹鼎輔良人安聖适槐山折衝金漢卿文義折衝李天經泰安嘉義金鳳乙折衝趙錫奉懷仁嘉善金斗弼永同通政張東鶴幼學金壽弘德山折衝金順儀淸安折衝李培完等三人牙山折衝兪旕龍懷德折衝鄭任賢鎭川折衝前五衛將金鎭光唐津折衝朴日貴等二人鴻山崔重載海美折衝沈國祥藍浦嘉善朴補楠扶餘折衝李命舜保寧折衝申光義等二人堤川幼學申匡裕折衝尹任相江原道金化嘉善尹元奉等四人折衝嚴士贊等七人三陟嘉善朴月金折衝崔應奎等二人淮陽嘉善韓德昌等二人折衝宋道榮等十一人通德郞權舜校生文日贊良人金文善伊川折衝李聖夏等四人杆城嘉善宋汝淸等三人折衝林春回等三人襄陽嘉善李仁世折衝李泰芳婦女故通德郞金徵玉妻金氏鐵原嘉善趙信萬原州嘉義廉興寬折衝申之彥等二人狼川嘉善金貴萬旌善折衝高有興洪川嘉善李天起等二人折衝金鼎大等三人業武金士奉寧越幼學辛德星良人金戒望等二人通川婦女幼學金重江母朴氏幼學趙廷履母李氏江陵通政吳完鎭折衝張京相良人趙德男等二人驛吏林好曾等二人婦女學生姜厚宗妻南氏平安道平壤幼學蔡興洙等二人折衝崔希文等九人中和折衝朴泰丁等三人成川嘉善裵成三折衝金仁福等九人肅川通政金世暉等三人安州通政朴聖昌折衝韓益成等四人寧邊折衝楊載秋等七人定州通政郭成弼鐵山折衝鄭興杓等三人龍川折衝張尙佑義州嘉義吳廷泰折衝安國命等三人昌城折衝文國恒等三人朔州嘉善朴汝先折衝朴眞億等三人楚山嘉善李珍秋折衝崔正大等二人江界嘉善裵貴再通政金秀恒折衝朴泰興閑良朴春興等二人宣川通政前都事車大修幼學盧東顯嘉義金時江嘉善車命弼等二人咸從折衝崔錫圭等三人三和通政宋士彬等二人嘉山通政康文八等三人郭山折衝金聖伯熙川嘉善朴世暉通政金廷克等二人折衝金世俊等二人德川折衝金鳳廷等二人价川折衝李世光等三人順川嘉善前五衛將金珩▣渭原嘉善劉元必等二人折衝章世准碧潼嘉義鄭辰三嘉善車辰萬通政金月光龍岡嘉善朴枝成折衝孫夏柱等三人陽德折衝金儀廷等六人永柔折衝康成斌等二人江西資憲金俊謙嘉善車振球江東折衝徐膺茂等五人孟山折衝崔奉贊等三人閑良金海萬泰川嘉善柳厚昌全羅道南原嘉善前營將洪允中興陽嘉善前僉使田景祥全州前僉知徐啓雲羅州折衝金震華等二人綾州資憲孫興新折衝具洛源等三人南原嘉義李萬三嘉善金重甲長興前僉知金燋垕順天前同知禹廷三前僉知金貴福等二人潭陽嘉善裵貴善等三人折衝金鼎德等三人長城前僉知南海昌等二人靈巖通政李吉緖等二人折衝曺允周等三人珍島前僉知曹爾恒等三人樂安前僉知鄭仁垕淳昌折衝姜順泰等二人良人金貴方金堤前僉知鄭泰碩臨陂前僉知李必膺咸平嘉善金泰伯前僉知田萬亨谷城幼學孫宗秀海南前僉知金項成幼學朴廷厚康津良人金弼萬任實前僉知金海生等三人長水前僉知崔成位等二人鎭安嘉義張德紹同福前僉知姜柱宅和順前同知朴震維前僉知車夢治興德前僉知韓宗一等六人慶尙道慶州嘉義徐寬折衝韓命昌良人朴興發安東嘉義李亥仁嘉善姜進昆折衝鄭次乭等八人尙州折衝金德秀晉州幼學張大仁嘉善張漢秀等二人折衝盧大鵬等五人大丘嘉善玄世傑折衝崔萬杰等二人蔚山嘉善金元奉折衝申以悌寧海折衝申鈺密陽折衝金命夏等三人順興嘉義高分龍河東折衝金宇昌巨濟折衝林石才等二人淸道折衝李東珍幼學朴尙瑞業武金善華草溪折衝車應天永川婦女學生鄭思發妻白氏榮川折衝金尙天等二人梁山嘉義金盤石昆陽折衝愼致賢幼學李東新陜川良人盧善弘婦女學生柳宗壽妻姜氏學生李仁叟妻沈氏金山折衝李貴萬盈德折衝李德春等二人義城折衝司空順發居昌折衝白師和等二人開寧通政林元昌宜寧嘉善劉仁泰折衝河日甫等三人漆原折衝鄭必之聞慶折衝金尙震奉化折衝金爾錂彥陽折衝李守大等二人鎭海折衝金大先玄風嘉善郭七甲陳壽三山淸折衝金百謙婦女嘉善禹淰妻金氏義興嘉善千順佑昌寧嘉善裵性己折衝金致三淸河通政宋萬才等二人泗川折衝曺元起機張嘉善朴時貞幼學崔奎彩慈仁折衝李挺老等三人安義折衝愼師尹幼學裵鳳來黃海道黃州折衝李東翊海州折衝趙時璹等四人延安折衝申廷球谷山嘉善金萬三折衝韓道郁平山折衝趙海增等四人甕津嘉義朴泰命信川嘉善李國老折衝閔思一金川折衝李弼三鳳山折衝韓德濟載寧折衝崔琦遂安折衝韓鳳齡等四人安岳折衝朴廷起咸鏡道茂山嘉善前巡將康執圭安邊折衝金弼濟德源嘉義李先發折衝李莫先永興折衝張采翰等四人洪原嘉善李世鳳折衝孫益贊北靑折衝李爾禫等二人端川嘉善崔必利等二人通政權得仁折衝金泰英等八人吉州通政金禹澄折衝李挺芷鏡城嘉善咸重寬折衝黃道仁茂山嘉善李處億折衝蔡益堅等二人慶源折衝蔡泰麟甲山嘉善李思信折衝金弼金等二人明川折衝金成秋濟州嘉善金厚發等七人折衝金厚長等四人○大靜折衝李斗占旌義折衝玄萬化竝老職加資婦女封爵○吏曹以朝官年八十士庶年九十依例加資下批望筒啓敎曰今日壽職人中年例加資者自當更加一資令吏曹知悉今日下批諸道壽職老人抄啓時如此之人勿爲抄啓事分付仍令政院後錄已資人姓名竝與官敎同封付赦差使員下送道伯處各令道伯祗受頒給頒給形止狀聞事一體下論諸道百歲老人已資窮外正憲金俊謙資憲鄭辰三徐寬嘉義金時萬金厚發玄世傑金元奉嘉善鄭次乭金仁福郭七甲金成秋竝超崇政階皆令今日政下批有旨一體成送事分付
정조 18년 · 강
御便殿受推恩加資人肅拜